Likumprojekts

**Grozījumi Uzturlīdzekļu garantiju fonda likumā**

Izdarīt Uzturlīdzekļu garantiju fonda likumā (Latvijas Vēstnesis, 2016, 249. nr.; 2017, 242. nr.; 2019, 75., 240. nr.) šādus grozījumus:

1. Papildināt likumu ar 7.2pantu šādā redakcijā:

"**7.2pants.** **Aizliegums spēlēt azartspēles**

(1) Lai aizsargātu bērna tiesības un veicinātu vecāku pienākuma pildīšanu – uzturlīdzekļu maksāšanu –, parādniekam ir aizliegts spēlēt azartspēles un izlozes reglamentējošajos normatīvajos aktos noteiktās azartspēles un interaktīvās azartspēles, kā arī piedalīties interaktīvajās izlozēs.

(2) Azartspēļu organizētājam ir pienākums nodrošināt, lai parādnieks neatrastos azartspēļu organizēšanas vietā un parādniekam tiktu liegta piekļuve interaktīvo azartspēļu tīmekļvietnei.

(3) Lai nodrošinātu šā panta otrajā daļā minētā pienākuma izpildi, azartspēļu organizētājs informāciju iegūst no Uzturlīdzekļu garantiju fonda iesniedzēju un parādnieku reģistra, izmantojot Izložu un azartspēļu inspekcijas uzturētu autorizētu datu attēlošanas risinājumu. Fonds nodrošina datu nodošanu Izložu un azartspēļu inspekcijai, izmantojot valsts informācijas sistēmu savietotāja datu izplatīšanas tīklu saskaņā ar valsts informācijas sistēmu savietotāja lietošanas kārtību."

2. Papildināt likumu ar 20. pantu šādā redakcijā:

"**20. pants. Iesniegumu iesniegšana, izmantojot tiešsaistes formas**

Šajā likumā noteiktajā kārtībā tiek izskatīti elektroniskie iesniegumi, ja tie iesniegti un personas identitāte pārbaudīta, izmantojot tiešsaistes formas, kas pieejamas valsts pārvaldes pakalpojumu portālā www.latvija.lv."

3. Papildināt pārejas noteikumus ar 12., 13., 14., 15., 16., 17., 18. un 19. punktu šādā redakcijā:

"12. Lēmumus par uzturlīdzekļu izmaksu no Fonda, kas pieņemti no 2021. gada 1. aprīļa līdz 2022. gada 31. martam, Fonda administrācija šā likuma 11. panta astotajā daļā minētajos gadījumos nenodod piespiedu izpildei zvērinātam tiesu izpildītājam, bet uz lēmuma pamata radušos parādu un par to aprēķinātos likumiskos procentus (turpmāk – atgūstamais parāds) uzdod atgūt parāda atgūšanas pakalpojuma sniedzējam (turpmāk – parādu piedzinējs).

13. Fonda administrācija parādu piedzinējam nodod ziņas, kas nepieciešamas atgūstamā parāda atgūšanas procesam: Fonda administrācijas lēmuma par uzturlīdzekļu izmaksu datumu un numuru, informāciju par to, kad uzsākta uzturlīdzekļu izmaksa no Fonda, kā arī ziņas par parādnieku – vārdu, uzvārdu, personas kodu, deklarētās dzīvesvietas adresi un izmaksājamo uzturlīdzekļu apmēru. Parādu piedzinējs piecu dienu laikā pēc informācijas saņemšanas uzsāk atgūstamā parāda atgūšanu un veic to Parādu ārpustiesas atgūšanas likumā noteiktajā kārtībā tiktāl, ciktāl šis likums nenosaka citādi.

14. Parādu piedzinējs atgūstamā parāda atgūšanas procesu veic līdz 2023. gada 31. martam, ja parāda atgūšanas procesa laikā tiek saņemtas iemaksas, vai ne ilgāk par sešiem mēnešiem, ja no dienas, kad no Fonda administrācijas saņemta parāda atgūšanas procesam nepieciešamā informācija, vai no pēdējā veiktā maksājuma dienas parādnieks nav veicis nevienu maksājumu parādu piedzinējam.

15. Ja parādu piedzinējs veic parāda atgūšanas procesu no parādnieka, pamatojoties arī uz cita kreditora prasījumu, un no parādnieka saņem maksājumu, kurā nav norādīts, kura kreditora prasījuma dzēšanai maksājums veikts, saņemtais maksājums tiek ieskaitīts atgūstamā parāda dzēšanai.

16. Ja parādnieks atgūstamā parāda atgūšanas procesa laikā atmaksā minēto parādu Fondam vai noslēdz vienošanos ar Fonda administrāciju par kārtību, kādā viņš veiks uzturlīdzekļu un likumisko procentu maksājumus Fonda administrācijai, Fonda administrācija par to informē parādu piedzinēju, un parāda piedzinējs parāda atgūšanas procesu attiecībā uz atgūstamo parādu izbeidz. Ja parādniekam no jauna veidojas parāds Fondam vai parādnieks noslēgto vienošanos nepilda, Fonda administrācija Administratīvā procesa likumā noteiktajā kārtībā sagatavo izpildrīkojumu un iesniedz to izpildei zvērinātam tiesu izpildītājam.

17. Parādu piedzinējs reizi mēnesī atgūtā parāda daļu pārskaita Fondam un nosūta uz Fonda administrācijas oficiālo elektronisko adresi pārskatu par saņemtajiem maksājumiem, norādot parādnieka vārdu, uzvārdu, personas kodu, Fonda administrācijas lēmuma numuru un veiktā maksājuma apmēru. Pēc Fonda administrācijas pieprasījuma parādu piedzinējam ir pienākums nekavējoties sniegt citu pieprasīto informāciju.

18. Parādu piedzinējs piecu dienu laikā pēc atgūstamā parāda atgūšanas procesa beigām uz Fonda administrācijas oficiālo elektronisko adresi nosūta informāciju par lietas pabeigšanu un gala aprēķinu, norādot visus parādnieka veiktos maksājumus un ieturēto atlīdzību. Ja atgūstamais parāds Fondam nav segts pilnā apmērā, Fonda administrācija pēc informācijas saņemšanas šā likuma 11. panta astotajā daļā noteiktajā kārtībā sagatavo izpildrīkojumu un iesniedz to izpildei zvērinātam tiesu izpildītājam.

19. Izdevumus, kas parādu piedzinējam radušies saistībā ar atgūstamā parāda atgūšanu, kā arī parādu piedzinēja atlīdzību, kas nepārsniedz sešus procentus no atgūstamā parāda summas, sedz parādnieks. Parādniekam ir pienākums atlīdzināt parādu piedzinējam radušos parāda atgūšanas izdevumus arī pēc tam, kad atgūstamā parāda atgūšanas process ir izbeigts."

Likums stājas spēkā 2021. gada 1. aprīlī.

Ministru prezidenta biedrs,

tieslietu ministrs

J. Bordāns